Arvo Pärdi Keskus

Arvo Pärdi Keskus (varem Rahvusvaheline Arvo Pärdi Keskus) on Lääne-Harju vallas Laulasmaal tegutsev sihtasutus, mille eesmärk on säilitada ja tutvustada Arvo Pärdi loomepärandit. Keskuse asutasid 2010. aastal Arvo Pärt ja tema perekond.Arvo Pärdi keskusest

Keskuse peamine töövaldkond on Arvo Pärdi isikuarhiivi loomine ja haldamine ning seal teabe otsimiseks mõeldud Arvo Pärdi infosüsteemi (APIS) arendamine. Lisaks tegeletakse keskuses arhiivimaterjalide korrastamiseks ja kirjeldamiseks vajaliku teadustööga ning Arvo Pärdi loomingut käsitlevate publikatsioonide väljaandmisega. Keskuses asuvad lisaks arhiivile raamatukogu, kontserdisaal, klassiruumid, videotuba, näituseala, kohvik ja lastenurk, korraldatakse kontserte ja loenguid, võimalik on tellida ekskursioone ja haridusprogramme.

Aastatel 2010–2018 asus Arvo Pärdi Keskus kahes väikeses majas kinnistul, mis kannab nime Aliina. 

Uus hoone

Arvo Pärdi Keskuse uue hoone kavand valiti välja aastatel 2013–2014 toimunud rahvusvahelise arhitektuurikonkursi käigus, millel osales 71 võistlustööd 24 riigist.Arvo Pärdi keskuse konkursil osaleb 24 riigi arhitekte Äripäev, 23.01.2014 (vaadatud 20.06.2017) Konkursi tulemused tegi 20. juunil 2014 teatavaks Eesti president Toomas Hendrik Ilves. Konkursi võitsid Hispaania arhitektid Fuensanta Nieto ja Enrique Sobejano. Eesti poolt kohendasid projekti kohalikele oludele sobivamaks arhitektuuribüroo Luhse & Tuhal arhitektid Ra Luhse ja Tanel Tuhal.Arhitektuurivõistlus Arvo Pärdi Keskus (vaadatud 19.06.2017)

29. juunil 2015 kiitis Keila vallavalitsus heaks tulevase hoone kinnistu detailplaneeringu Kellasalu teel, Aliina kinnistu vahetus läheduses.Arvo Pärdi Keskuse uue hoone kinnistu detailplaneering sai heakskiidu ERR Kultuur, 29.06.2015 (vaadatud 20.06.2017)

Uue hoone ehitustööd algasid märtsis 2017. Ehituse maksumuseks arvestati 6,69 miljonit eurot ja ehituse peatöövõtja oli Tartu ettevõte Ehitustrust.Arvo Pärdi Keskuse uue hoone ehitus saab alguse Arvo Pärdi Keskus, 23.03.2017 (vaadatud 19.06.2017) 19. juunil 2017 pandi keskuse uuele hoonele nurgakivi, tseremoonial osalesid Arvo Pärt, peaminister Jüri Ratas, kultuuriminister Indrek Saar ja paljud teised avaliku elu tegelased.Arvo Pärt pani endanimelisele keskusele nurgakivi Harju Elu, 19.06.2017 (vaadatud 19.06.2017) Hoone valmis suvel 2018.

Arvo Pärdi Keskuse pidulikud avamiskontserdid koos sõnavõttudega leidsid aset 13. oktoobril 2018. Külalisi tervitasid Arvo Pärt, keskuse nõukogu esimees Michael Pärt, keskuse juhataja Anu Kivilo ning arhitektid Enrique Sobejano ja Fuensanta Nieto. Külalistest võtsid sõna Eesti president Kersti Kaljulaid, Euroopa Komisjoni asepresident Andrus Ansip ja Eesti kultuuriminister Indrek Saar. Avamisel toimus Arvo Pärdi teose "Ja ma kuulsin hääle..." ("And I Heard a Voice...") Eesti esittekanne ansambli Vox Clamantis esituses. Üritustest toimusid ülekanded ja kokkuvõtted Eesti Rahvusringhäälingu vahendusel.Arvo Pärdi Keskuse avapidu ETV, 13.10.2018.Arvo Pärdi Keskus avab muusikaga uksed, Klassikaraadio vahendab Klassikaraadio, 10.10.2018.

14. oktoobril 2018 toimus Arvo Pärdi Keskuse esimese kontserdihooaja avakontsert keskuse uue hoone kontserdisaalis. Esines Ameerika Ühendriikide viiulimängija Anne Akiko Meyers, keda saatis klaveril Akira Eguchi. Kavas oli lisaks Pärdi muusikale Wolfgang Amadeus Mozarti, Philip Glassi, John Corigliano ja Johann Sebastian Bachi teoseid. Ühtlasi toimus kontserdil Arvo Pärdi "Eesti hällilaulu" viiuliseade (seadnud Anne Akiko Meyers) maailma esiettekanne.

Avalikkusele avati Arvo Pärdi Keskus 17. oktoobril 2018.Arvo Pärdi Keskuse avanemine Arvo Pärdi Keskus (vaadatud 16.10.2018)

Monograafia
2020. aasta detsembris ilmus Saksamaa arhitektuurikirjastuses ArchiTangle Arvo Pärdi poja Michael Pärdi idee järgi koostatud monograafia "Ühine nimetaja" (A Common Denominator). Tegemist on foto- ja esseeraamatuga Arvo Pärdi keskuse rajamisest: hoone arhitektuurist ja ehitamisest ning muusika ja arhitektuuri ideelisest ühendamisest.Reet Weidebaum. Arhitektuuriajaloolane Andres Kurg: monograafiaid ühest hoonest pole kuigi palju. ERR Kultuur, 07.12.2020.

Vaata ka
 Arvo Pärdi Keskuse filmiõhtud

Viited

Välislingid
 Arvo Pärdi Keskus
 Miks asub Arvo Pärdi Keskus Laulasmaal ning mis või kes on Aliina?

Kategooria:Eesti sihtasutused
Kategooria:Lääne-Harju vald
Kategooria:Arvo Pärt